**Щай нилъеца мац1ал лъазарулел?**

Эбел, лъимал. Рахьдал мац1. Гьел раг1аби чара гьеч1ого цоцазда рухьарал руго.Азарго мац1 дуниялалда батаниги, щибаб мац1алда к1алъала хирияй эбел кинидал мокъиде т1адеги ч1ван жиндирго гьит1инаб лъимералде . Гьелъ гьеб беэдула , кинидахъ куч1дул ах1ула, керен кьун кваназабула. Рахьдал мац1 буго кинидахъан лъимадуда лъалеб мац1.

Дир рахьдал мац1 буго маг1арул мац1. Гьеб мац1алъ к1алъана дида эбел, дун еэдана, ах1ана куч1дул, дунгун яасндана. Анкьго сон байдал, росдал школалде ц1ализе ана дун. Классцадахъал лъималгун дун гьеб мац1алда к1алъана. Байбихьул школалда дир к1алзул калам бечелъана. Т1асиял классазде яхъараб мехалъ, дир маг1арул мац1алъул муг1алим йик1ана Айтемирова Сидрат Назирдиновна.Гьей ккола унго- унгояй маг1арулай , т1адег1анаб категориялъул муг1алим , шаг1ир, лъималазул рак1ал рагьулеб к1ул, эбел, лъади, насих1атч1ужу. Гьелъул ц1ар дица к1алдиб гьоц1олъун рехсола. Гьелъ бижизабуна дилъ маг1арул мац1алде унго-унгояб рокьи. Гьей йиго борхатаб черхалъул, чергесаб лагаялъул, ч1ег1ераб каралъул, халатал гъалазул г1адан. Гьей йиго унго-унгояй артист. Щибаб гьелъул дарс уна театралда г1адин. Бокьарав хъвадарухъанасул асаразулъ гьелъ йихьизаюла жийго г1ахьалч1ужу г1адин. Масала, Ц1адаса Х1амзатил асаразухъан дие щвана г1умрудул дарсал.

Расул Х1амзатовасулпасих1аб каламалъ, Дагъистаналъул халкъалъул гьунаралъ, цолъиялъ, Ват1аналде бугеб рокьиялъ дун Дагъистан бокьизе жегиги цогидаздасацин т1ок1 ургъизе т1амуна. Фазу Г1алиевалъул асаразулъ дида батана маг1арул ч1ужуг1аданалъул гьайбатаб образ, гьелъул ч1ух1и, гьайбатлъи, берцинлъи, х1алт1уде рокьи, умумузде бугеб адаб-хатир.

 Хъах1абросулъа Мах1мудил куч1дуз маг1арул ч1ужуг1адан еццараб калам цогидаб мац1алде буссинабун бажаруларо.

Гьеб маг1арул мац1алъул бечелъи, т1ок1лъи, хаслъи диде малъарай Сидрат Назирдиновналъе дица бет1ер къулула. Свактун х1алт1ана гьей дунгун. Хьвадана ниж олимпиадабазде . гьенир нижее щвана т1оцебесел бак1ал.

Соналдаса соналде бижана дилъ маг1арул мац1алде х1асратаб рокьи. Гьелъ киназдаго нижеда бич1ч1инабуна нилъер маг1арул тарихалъул бечелъи: Шамиль Имам, Х1ажимурад, Дагъистаналъул бах1арзал- Мух1амад Х1ажиев, Мух1амад Танкаев, вацал Толбоевал, нилъер росуцояв-Арзулум Ильясов. Гьел киналго к1алъалаан маг1арул мац1алда.

« Мац1 т1аг1ани, миллат т1аг1уна ,»- ян бич1ч1инабуна нижеда Сидрат Назирдиновналъ.